TRT มั่นปีนี้มีกำไร แม้ Q1/60 ขาดทุน-เดินหน้ารับงานมาร์จิ้นสูง
TRT มั่นปีนี้มีกำไร แม้ Q1/60 ขาดทุน หลังเดินหน้ารับงานมาร์จิ้นสูง เผยอยู่ระหว่างเจรจาพันธมิตรเพื่อลุยธุรกิจใหม่ที่สร้างรายได้ประจำ คาดได้ข้อสรุปเร็วๆ นี้
25 พ.ค. 2560

บริษัท ถิรไทย จำกัด (มหาชน) หรือ TRT ระบุว่า บริษัทมั่นใจว่าผลประกอบการปีนี้จะมีกำไรแน่นอน แม้ว่าไตรมาส 1/60 จะมีผลขาดทุนสุทธิ เนื่องจากบริษัทเผชิญกับการแข่งขันค่อนข้างสูง แต่ในการรับงานใหม่บริษัทจะเลือกรับงานที่มีอัตรากำไร (มาร์จิ้น) สูงเพื่อผลักดันภาพรวมกำไรสุทธิของปีนี้
ขณะที่ปัจจุบันบริษัทมีงานในมือแล้ว 2,250 ล้านบาท และอยู่ระหว่างยื่นประมูลงานใหม่ 1.03 หมื่นล้านบาท คาดหวังจะชนะประมูลราว 20-25% ซึ่งจะทยอยรู้ผลอย่างต่อเนื่อง บริษัทยังมีการเจรจากับพันธมิตรเพื่อทำธุรกิจใหม่ที่สร้างรายได้ประจำคาดว่าจะได้ข้อสรุปในเร็วๆ นี้
อนึ่ง TRT แจ้งผลประกอบการปี 59 มีกำไร 61.22 ล้านบาท เพิ่มขึ้นจากปี 58 ที่ขาดทุน 45.97 ล้านบาท แต่ในไตรมาส 1/60 มีผลขาดทุนสุทธิ 31.56 ล้านบาท เทียบกับช่วงเดียวกันของปีก่อนที่มีกำไรสุทธิ 15.43 ล้านบาท